PMIndiaData/PMIndiaSum huggingface dataset:
ரிபப்ளிக் தொலைக்காட்சி உச்சி மாநாட்டில் பிரதமர் உரை

மும்பையில் இன்று நடைபெற்ற ரிபப்ளிக் தொலைக்காட்சி உச்சி மாநாட்டில் பிரதமர் திரு. நரேந்திர மோடி உரையாற்றினார். மும்பையில் உள்ள மருத்துவமனையில் நேற்று நிகழ்ந்த தீ விபத்தில் சிக்கி உயிரிழந்தவர்களுக்கு பிரதமர் இரங்கல் தெரிவித்தார். துடிப்பான, வளமான தேசத்திற்கு ஆக்கப்பூர்வமான செய்திகளின் முக்கியத்துவத்தை பிரதமர் வலியுறுத்தினார். அறிவியல், கண்டுபிடிப்பு, விளையாட்டுகள் போன்ற பல்வேறு பரிணாமங்களில் இந்தியா மிகப் பெரிய உயரங்களை எட்ட வேண்டியுள்ளது என்றும், இதை போலவே ஊடகத்திலும் எட்ட வேண்டியிருக்கிறது என்றும் பிரதமர் குறிப்பிட்டார். “எழுச்சி பெறும் இந்தியா” என்ற சொற்கள் 130 கோடி இந்தியர்களின் மனஎழுச்சியை குறிப்பதாக பிரதமர் தெரிவித்தார். சில ஆண்டுகளுக்கு முன்பு, 5 டிரிலியன் டாலர் பொருளாதாரத்தை எட்டுவது மற்றும் எளிதாக தொழில் துவங்கும் நாடுகளின் பட்டியலில் உயர்ந்த இடத்தை இந்தியா பெறுவது என்பதை கற்பனை செய்து பார்க்கவே கடினமாக இருந்தது என்று பிரதமர் கூறினார். இன்று, குற்றச் செயல்களில் ஈடுபடுவோர் கைது செய்யப்பட்டு நீதி எவ்வாறு நிலைநாட்டப்படுகிறது என்பதை பிரதமர் உதாரணங்களுடன் விவரித்தார். கடந்த 4 ஆண்டுகளாக எத்தகைய மாற்றம் ஏற்பட்டுள்ளது என்பதை சுகாதாரத்திலிருந்து வரிவிதிப்பு வரை உதாரணங்களுடன் பிரதமர் விளக்கினார். கொள்கை அடிப்படையிலான ஆட்சி, வெளிப்படையான கொள்கைகள் வாயிலாக மத்திய அரசு முன்னேறி செல்வதாக அவர் தெரிவித்தார். உள்கட்டமைப்பின் வளர்ச்சி, அதிவேகத்தில் இருப்பதாகவும் கூறினார். திட்டங்களின் முன்னேற்றத்தை ஆய்வு செய்யும் பிரகதி கூட்டங்கள் மாதந்தோறும் தன் தலைமையில் நடப்பதையும் பிரதமர் குறிப்பிட்டார். இந்த வழிமுறையால், ரூ.12 லட்சம் கோடி மதிப்பிலான திட்டங்கள் விரைவுபடுத்தப்பட்டிருப்பதாகவும் அவர் தெரிவித்தார். சட்டங்களை செயல்பாட்டினால் பின்தொடர வேண்டிய அவசியத்தை பிரதமர் வலியுறுத்தினார். இது தொடர்பாக நொடித்துப் போதல் மற்றும் திவாலாவது குறித்த நெறிமுறைகளை அவர் குறிப்பிட்டார். இந்தியாவின் வெளிநாட்டுக் கொள்கையை தற்போது தேச நலன் வழிநடத்துவதாக அவர் கூறினார். சர்வதேச அரங்கில் இந்தியாவின் குரல் கேட்கப்படுகிறது. ஆடம்பர பொருட்கள் போன்று வெகு சில பொருட்களுக்கு மட்டும் 28 விழுக்காடு ஜி.எஸ்.டி வரிவிகிதம் விரைவில் கட்டுப்படுத்தப்படும் என்பதை திரு. நரேந்திர மோடி சூசகமாக தெரிவித்தார். எளிய மனிதர்கள் பயன்படுத்தும் அனைத்துப் பொருட்களுக்கும் 18 விழுக்காடு அல்லது அதற்கு குறைவான ஜி.எஸ்.டி. வரிவிகிதம் உறுதிபடுத்தப்படும் என்றும் அவர் மேலும் தெரிவித்தார்.
மிசோராம் மற்றும் மேகாலயா மாநிலங்களுக்கு பிரதமர் நாளை பயணம்; பல்வேறு வளர்ச்சித் திட்டங்களை தொடங்கிவைக்கிறார்

பிரதமர் திரு. நரேந்திர மோடி, மிசோராம், மேகாலயா ஆகிய மாநிலங்களுக்கு நாளை பயணம் மேற்கொள்கிறார். அங்கு பல்வேறு வளர்ச்சித் திட்டங்களை அவர் தொடங்கிவைக்கிறார். “மனங்கவரும் மற்றும் அற்புதமான வடகிழக்குப் பகுதி அழைக்கிறது! மிசோராம் மற்றும் மேகாலயா மாநிலங்களுக்கு நாளை செல்வதை ஆவலுடன் எதிர்நோக்கியுள்ளேன். அங்கு பல்வேறு வளர்ச்சித் திட்டப் பணிகள் தொடங்கப்பட உள்ளன. இந்தத் திட்டங்கள், வடகிழக்குப் பகுதியின் வளர்ச்சிப் பயணத்துக்கு கூடுதல் பலம் சேர்க்கும். ஐஸ்வால் பகுதியில் நாளை நடைபெறும் நிகழ்ச்சியில், துய்ரியால் நீர்மின் திட்டத்தை நாட்டுக்கு அர்ப்பணித்து வைக்க உள்ளதை எனக்கு கிடைத்த பெருமையாக கருதுகிறேன். இந்தத் திட்டம் முடிவடைந்ததன் மூலம், மிசோராம் பகுதி மக்களுக்கு பயனளிக்கும். நமது இளைஞர் சக்தியை ஊக்குவிக்கும் வகையில், ரூ.100 கோடியில் வடகிழக்கு மூலதன நிதியை வடகிழக்குப் பிராந்திய மேம்பாட்டு அமைச்சகம் உருவாக்கியுள்ளது. இந்த நிதியத்திலிருந்து தொழில்முனைவோருக்கு காசோலைகளை நான் நாளை வழங்க உள்ளேன். வடகிழக்குப் பகுதியின் மேம்பாட்டுக்கு, அந்தப் பகுதியைச் சேர்ந்த இளைஞர்களின் மத்தியில் தொழில் செய்வதற்கான ஆர்வம் இருப்பது சிறப்பானது. ஷில்லாங்கில், ஷில்லாங்-நாங்ஸ்டோயின்-ரோங்ஜெங்-துரா சாலையை தொடங்கிவைக்க உள்ளேன். இந்தத் திட்டம், இணைப்பு வசதியை மேம்படுத்தி, பொருளாதார வளர்ச்சியை அதிகரிக்கச் செய்யும். பொதுக் கூட்டத்திலும் கூட நான் உரையாற்ற உள்ளேன். வடகிழக்குப் பிராந்தியத்தில் உள்ள அதிக அளவிலான வாய்ப்புகளை நாம் பார்க்கிறோம். மேலும், வடகிழக்குப் பிராந்தியத்தின் ஒட்டுமொத்த வளர்ச்சிக்காக அனைத்தையும் செய்ய உறுதிபூண்டுள்ளோம்,” என்று பிரதமர் தெரிவித்துள்ளார்.
பிரதமரின் ஓமன் பயணத்தின் போது கையொப்பமான புரிந்துணர்வு ஒப்பந்தங்களின் பட்டியல்

வ.எண் புரிந்துணர்வு ஒப்பந்தம் 1. சிவில் மற்றும் வர்த்தக விஷயங்களில் சட்ட மற்றும் நீதி ஒத்துழைப்புக்கான ஒப்பந்தம் 2. தூதரக, சிறப்பு சேவை மற்றும் அதிகாரபூர்வ பாஸ்போர்ட் வைத்திருப்போருக்கு விசா விலக்கு அளிப்பதற்கான பரஸ்பர ஒத்துழைப்பு 3. சுகாதாரத் துறையில் ஒத்துழைப்புக்கான புரிந்துணர்வு ஒப்பந்தம் 4. வெளிப்புற விண்வெளியை அமைதியான பயன்பாடுகளுக்கான ஒத்துழைப்புக்கான புரிந்துணர்வு ஒப்பந்தம். 5. வெளியுறவு சேவைகள் நிறுவனம், வெளி விவகார அமைச்சகம், இந்தியா மாற்றும் ஓமன் தூதரக பயிற்சி நிறுவனத்தில் ஒத்துழைப்புக்கான புரிந்துணர்வு ஒப்பந்தம். 6. ஓமன் சுல்தானேட் தேசிய பாதுகாப்பு கல்லூரி மற்றும் பாதுகாப்பு கல்வி மற்றும் மதிப்பீட்டு நிறுவனம் இடையே கல்வி மற்றும் அறிவார்ந்த ஒத்துழைப்புக்கான புரிந்துணர்வு ஒப்பந்தம் 7. இந்தியா மற்றும் ஓமன் இடையே சுற்றுலா துறையில் ஒத்துழைப்புக்கான புரிந்துணர்வு ஒப்பந்தம் 8. ராணுவ ஒத்துழைப்புக்கான புரிந்துணர்வு ஒப்பந்தத்துக்கான இணைப்பு.
தொடங்கிடு இந்தியா திட்டம் – நொய்டாவில் பிரதமர் நாளை துவக்கி வைத்தார்

தொடங்கிடு இந்தியா திட்டத்தை பிரதமர் திரு நரேந்திர மோடி நாளை நொய்டாவில் துவக்கி வைக்க உள்ளார். ரூ. 10 லட்சம் முதல் ரூ. 100 லட்சம் வரை கடன் உதவி வழங்குவது மூலம் தாழ்த்தப்பட்டோர், மலைவாழ் மக்கள், பெண்கள் ஆகியோர் மத்தியில் குழு முனைவோர் முயற்சியை இத்திட்டம் ஊக்குவிக்கும். ஒவ்வொரு அட்டவணையிடப்பட்ட வணிக வங்கியும் குறைந்த பட்சம் இரண்டு இம்மாதிரியான கடனை வழங்கும். இணையதளத்தில் பதிவு செய்யவும் சேவைகளை ஊக்குவிக்கவும் இத்திட்டத்திற்கான இணையதளமும் துவக்கப்படும். இந்நிகழ்ச்சியின் போது 5,100 மின்னணு மூலம் இயக்கப்படும். ரிக்க்ஷாக்களை பிரதமர் வழங்கவுள்ளார். திறன் மையத்தை துவக்கி வைக்கும் பிரதமர், பயனாளிகளுடனும் உரையாற்ற உள்ளார்.
கிளாஸ்கோவில் நடைபெற்றசிஓபி26 உச்சி மாநாட்டில் பிரதமர் மோடி –இஸ்ரேல் பிரதமர்சந்திப்பு

ஸ்காட்லாந்தின் கிளாஸ்கோ நகரில் நவம்பர் 2, 2021 அன்று நடைபெற்ற பருவ நிலை மாற்றம் தொடர்பான சிஓபி26 உச்சி மாநாட்டில் பங்கேற்ற பிரதமர் திரு. நரேந்திர மோடியும், இஸ்ரேல் பிரதமர் நப்தாலி பென்னெட்டும் சந்தித்து பேசினர். இரு தலைவர்களும் இருதரப்பு உத்திசார் கூட்டமைப்பை மதிப்பாய்வு செய்தனர் மற்றும் பல்வேறு துறைகளில் ஏற்பட்டுள்ள முன்னேற்றம் குறித்து தங்களின் மனநிறைவை தெரிவித்தனர். இருதரப்பு ஒத்துழைப்பை குறிப்பாக உயர் தொழில்நுட்பம் மற்றும் புத்தாக்கம் ஆகிய துறைகளில் உள்ள ஒத்துழைப்பை மேலும் விரிவுபடுத்துவதற்கு அவர்கள் ஒப்புக்கொண்டனர். அடுத்த ஆண்டு, இந்தியா- இஸ்ரேல் இடையே தூதரக உறவு ஏற்பட்டு 30 ஆண்டுகள் நிறைவடைவதை நினைவுகூர்ந்த பிரதமர், திரு. பென்னட்டை இந்தியாவிற்கு வருகைதருமாறு அழைப்பு விடுத்தார்.
பிரதமர் திரு நரேந்திர மோடி மற்றும் இஸ்ரேல் பிரதமர் மேன்மைமிகு திரு பெஞ்சமின் நெதன்யாகு இடையே தொலைபேசி உரையாடல்

இஸ்ரேல் பிரதமர் மேன்மைமிகு திரு பெஞ்சமின் நெதன்யாகு உடன் பிரதமர் திரு நரேந்திர மோடி இன்று பேசினார். யூத புத்தாண்டை முன்னிட்டும், சுக்கோத் என்னும் யூத பண்டிகைக்கும் பிரதமர் நெதன்யாகுவுக்கும் இஸ்ரேலிய மக்களுக்கும் பிரதமர் திரு மோடி தனது மனமார்ந்த வாழ்த்துகளை தெரிவித்தார். கொவிட்-19 பெருந்தோற்று குறித்து, குறிப்பாக ஆராய்ச்சி, பரிசோதனை, ஆய்வக வசதிகள் மற்றும் தடுப்பு மருந்து உருவாக்கம் ஆகிய துறைகளில் இருதரப்பு ஒத்துழைப்பு குறித்து இரு தலைவர்களும் மதிப்பீடு செய்தனர். இரு நாட்டு மக்களுக்கு மட்டுமல்லாமல் மனித குலத்துக்கே நன்மை அளிக்கக்கூடிய வகையில் முக்கிய துறைகளில் இரு நாடுகளும் நெருங்கி இணைந்து பணிபுரிவதன் அவசியத்தை தலைவர்கள் ஒத்துக் கொண்டனர். தண்ணீர், வேளாண்மை, சுகாதாரம், வர்த்தகம், புது நிறுவனங்கள் மற்றும் புதுமைகள் ஆகிய துறைகளில் ஏற்கனவே இரு நாடுகளுக்குள் இருக்கும் ஒத்துழைப்பை பற்றி விவாதித்த அவர்கள், இதை இன்னும் வலுவாக்குவது குறித்து பேசினர். பிராந்திய மற்றும் சர்வதேச சவால்கள் மற்றும் வாய்ப்புகளைக் குறித்து அவ்வப்போது விவாதிக்கவும், இரு நாடுகளுக்கு இடையேயான நெருங்கிய மற்றும் துடிப்புமிக்க கூட்டை மேம்படுத்த வழிகாட்டுதல்களை வழங்கவும் தலைவர்கள் ஒத்துக் கொண்டனர்.
டாக்டர் மன்மோகன் சிங் விரைவில் குணமடைய பிரதமர் பிரார்த்தனை

டாக்டர் மன்மோகன் சிங்கின் ஆரோக்கியத்திற்கும், விரைவில் குணமடையவும் பிரதமர் திரு நரேந்திர மோடி பிரார்த்தனை செய்துள்ளார். இது குறித்து சுட்டுரையில் அவர் விடுத்துள்ள செய்தியில் கூறியிருப்பதாவது; ‘‘டாக்டர் மன்மோகன் சிங்கின் ஆரோக்கியத்திற்கும் விரைவில் குணமடையவும் பிரார்த்திக்கிறேன்.’’
பிரதமர் மற்றும் பிலிப்பைன்ஸ் அதிபர் இடையே தொலைபேசி உரையாடல்

பிலிப்பைன்ஸ் அதிபர் மேன்மைமிகு ரோட்ரிகோ டுடேர்தே உடன் இன்று தொலைபேசியில் உரையாடிய இந்தியப் பிரதமர், கோவிட்-19 பெருந்தொற்றால் ஏற்பட்டுவரும் சவால்களை எதிர்கொள்ள இரு அரசுகளும் எடுத்து வரும் நடவடிக்கைகள் குறித்து விவாதித்தார். தற்போது நிலவி வரும் சுகாதார நெருக்கடியின் போது, இரு தேசங்களிலும் உள்ள தத்தமது நாட்டினரின் நலனை உறுதி செய்யவும், அவர்கள் தாய்நாடு திரும்பவும் அளித்து வரும் ஒத்துழைப்பை இரு தலைவர்களும் பாராட்டினர். பிலிப்பைன்சுக்கு அத்தியாவசிய மருந்துப் பொருள்களைத் தொடர்ந்து அனுப்ப இந்தியா எடுத்த நடவடிக்கைகளையும் பிலிப்பைன்ஸ் அதிபர் பாராட்டினார். பெருந்தொற்றுக்கு எதிரான பிலிப்பைன்சின் போருக்கு உதவ இந்தியா உறுதி பூண்டுள்ளதாக அதிபர் டுடேர்தேவிடம் தெரிவித்த பிரதமர், ஒரு வேளை தடுப்பு மருந்துக் கண்டுபிடிக்கப்பட்டால் அதனையும் சேர்த்து, கட்டுபடியாகக் கூடிய விலையில் மருந்துகளைத் தயாரிக்கும் இந்தியாவின் நன்கு நிறுவப்பட்டத் திறன் ஒட்டுமொத்த மனித குலத்தின் நலனுக்காகவும் தொடர்ந்து பயன்படுத்தப்படும் என்று தெரிவித்தார். ராணுவ ஒத்துழைப்பு உட்பட இரு நாடுகளின் உறவின் அனைத்து அம்சங்களிலும் கடந்த சில வருடங்களில் தெரிந்து வரும் முன்னேற்றம் குறித்து இரு தலைவர்களும் தங்களது திருப்தியை தெரிவித்தனர். இந்திய-பசிபிக் பிராந்தியத்தில் பிலிப்பைன்சை ஒரு முக்கியப் பங்குதாரராக இந்தியா கருதுவாக பிரதமர் கூறினார். விரைவில் வரும் பிலிப்பைன்சின் தேசிய தினத்தை முன்னிட்டு, மேன்மைமிகு அதிபர் டுடேர்தேவுக்கும், பிலிப்பைன்ஸ் மக்களுக்கும் தனது மனமார்ந்த வாழ்த்துகளை பிரதமர் தெரிவித்தார்.
உயிரி தொழில்நுட்பத் துறையில்  இந்தியாவுக்கும் பின்லாந்துக்கும் இடையேயான புரிந்துணர்வு ஒப்பந்தத்திற்கு மத்திய அமைச்சரவை ஒப்புதல்

உயிரி தொழில்நுட்பத் துறையில் இந்தியாவுக்கும் பின்லாந்துக்கும் இடையே பரஸ்பர ஆர்வத்தின் அடிப்படையிலான புரிந்துணர்வு ஒப்பந்தத்திற்கு பிரதமர் திரு நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது. இது, ஆராய்ச்சி மேம்பாடு மற்றும் புதுமைப் படைப்பு என்ற விரிவான தலைப்பின் கீழ் தொழில்கள் சார்ந்த புதுமைப் படைப்பு மற்றும் நாடுகளுக்கு இடையிலான பெரிய திட்டங்களை நிதி அளித்து அமல்படுத்துவதற்கானது. பயன்கள்: இந்திய மற்றும் பின்லாந்து நிறுவனங்களுக்கு இடையே ஒத்துழைப்பு கட்டமைப்பை உருவாக்கி வலுப்படுத்தவும், நீண்ட கால ஆராய்ச்சி, மேம்பாடு மற்றும் புதுமைப் படைப்பு ஒத்துழைப்பு அமைப்புகளை ஏற்படுத்தவும் இந்த ஒப்பந்தம் ஆதரவளிக்கும். உயர் தரமுள்ள சர்வதேச கூட்டுத் திட்டங்களுக்கு தேவை அடிப்படையில் நிதி உதவி செய்வதன் மூலம் இரு நாடுகளும், பரஸ்பர நன்மை பயக்கும் உலகத்தர புதுமைப் படைப்புகளை அடைய இந்த ஒப்பந்தம் உதவும். இருநாடுகளின் விஞ்ஞானிகள், ஆராய்ச்சியாளர்கள் மற்றும் தொழில்துறையினரிடையே அறிவுப் பெருக்கம், அறிவுப் பகிர்வு ஆகியவற்றுக்கும் இது வசதி ஏற்படுத்தித் தரும். விவரங்கள்: 1) பரஸ்பர ஆர்வத்தின் அடிப்படையில் இந்திய உயிரி தொழில்நுட்பத் துறையும், பிசினஸ் பின்லாந்து நிறுவனமும் இணைந்து கீழ்கண்ட ஆராய்ச்சித் திட்டங்களுக்கு உதவ முடிவு செய்துள்ளன. • புதுமைப் படைப்பு, உயிரி எதிர்கால மேடை, உயிரி எரிபொருட்கள், உயிரி எரிசக்தி, உயிரிகூழ் அடிப்படையிலான பொருட்கள். • உயிரி தொழில்நுட்பம் சார்ந்த சுற்றுச்சூழல் மற்றும் எரிசக்தி செயல்பாடுகள் • தொடக்கநிலை மற்றும் வளர்ச்சி நிலை நிறுவனங்களின் வர்த்தக மேம்பாடு • கல்வி தொழில்நுட்பங்கள் மற்றும் உயிரியல் சார்ந்த விளையாட்டுக்கள். • அறிவியல் தொழில்களின் இதரத் துறைகள் பின்னணி: பின்லாந்துக்கும் இந்தியாவுக்கும் இடையே அறிவியல் தொழில்நுட்ப ஒத்துழைப்பு குறித்து 2008 மார்ச் 28-ம் தேதி ஹெல்சிங்கி நகரில் கையெழுத்தான உடன்பாட்டுக்கு ஏற்ப இந்த புரிந்துணர்வு ஒப்பந்தம் கையெழுத்திடப்பட்டுள்ளது.
இந்த சவாலான சமயத்தில் இந்தியா-பிரேசில் இடையேயான உறவுகள் முன்னெப்போதும் விட வலுவடைந்துள்ளன – பிரதமர்

இந்த சவாலான சமயத்தில் இந்தியாவுக்கும், பிரேசிலுக்கும் இடையேயான உறவுகள் முன்னெப்போதும் விட வலுவடைந்திருப்பதாக பிரதமர் திரு. நரேந்திர மோடி கூறியுள்ளார். இந்தியா, பிரேசில் நாட்டுக்கு ஹைட்ராக்ஸிகுளோரோகுவின் மருந்தை வழங்கத் தீர்மானித்திருப்பதற்கு நன்றி தெரிவித்து, பிரேசில் அதிபர் ஜெயர் எம்.போல்சோனரோ இட்ட டிவிட்டர் பதிவுக்கு பிரதமர் திரு. நரேந்திர மோடி பதிலளித்தார். “இந்த பெருந்தொற்றுக்கு எதிரான மனித குலத்தின் போராட்டத்திற்கு உதவ இந்தியா உறுதி பூண்டுள்ளது” என்று பிரதமர் தெரிவித்துள்ளார்.
பாரா ஒலிம்பிக் போட்டியில் ஆண்களுக்கான வட்டு எறிதல் பிரிவில், வெண்கலப் பதக்கம் வென்ற வினோத் குமாருக்கு பிரதமர் வாழ்த்து

டோக்கியோ பாரா ஒலிம்பிக் போட்டியில், ஆண்களுக்கான வட்டு எறிதல் பிரிவில், வெண்கலப் பதக்கம் வென்ற வினோத் குமாருக்கு பிரதமர் திரு. நரேந்திர மோடி வாழ்த்து தெரிவித்துள்ளார். இது குறித்து சுட்டுரையில் தகவல் வெளியிட்ட பிரதமர் கூறியதாவது: ‘‘வினோத் குமாரின் அற்புதமான செயல்பாட்டுக்கு இந்தியா மகிழ்ச்சியுடன் நன்றி தெரிவிக்கிறது! வெண்கலப் பதக்கம் வென்றதற்காக அவருக்கு வாழ்த்துகள். அவரது கடின உழைப்பு மற்றும் உறுதி, சிறந்த முடிவுகளை அளித்துள்ளது என்று கூறியுள்ளார். #Paralympics’’
கட்சி புத்தாண்டு – பிரதமர் வாழ்த்து

கட்சி புத்தாண்டை முன்னிட்டு மக்களுக்கு பிரதமர் திரு நரேந்திர மோடி தனது வாழ்த்துகளைத் தெரிவித்துள்ளார். ஆஷாதி பிஜ் நன்னாளில் கட்ச் புத்தாண்டை கொண்டாடும் அனைவருக்கும் எனது வாழ்த்துகள். இந்த ஆண்டு மகிழ்ச்சியாகவும் வளமாகவும் அமைய நான் பிரார்த்திக்கிறேன் என்று பிரதமர் கூறியுள்ளார்.
நாக்பூர் ரயில் நிலையத்தில், வந்தே பாரத் விரைவு ரயில் சேவையை பிரதமர் கொடியசைத்துத் தொடங்கிவைத்தார்

நாக்பூர்-பிலாஸ்பூர் இடையேயான வந்தே பாரத் விரைவு ரயில் சேவையை, நாக்பூர் ரயில் நிலையத்தின் 1ம் எண் பிளாட்பாரத்தில், பிரதமர் திரு. நரேந்திர மோடி இன்று கொடியசைத்துத் தொடங்கி வைத்தார். வந்தே பாரத் விரைவு ரயிலின் பெட்டிகள், மற்றும் அதில் பயணிகளுக்கு ஏற்படுத்தப்பட்டுள்ள வசதிகளையும் முன்னதாக பிரதமர் ஆய்வு செய்தார். வந்தே பாரத் விரைவு ரயிலின் கட்டுப்பாட்டு மையத்திலும், ஆய்வு மேற்கொண்ட திரு. மோடி, நாக்பூர் மற்றும் அஜ்னி ரயில் நிலையங்களின் மேம்பாட்டுப் பணிகளையும் பார்வையிட்டார். இந்த புதிய ரயில்சேவை மூலம் நாக்பூர்-பிலாஸ்பூர் இடையேயான பயண நேரம், 7-8 மணி நேரத்தில் இருந்து 5 மணி 30 நிமிடங்களாகக் குறைக்கப்பட்டுள்ளது. இதுகுறித்து, பிரதமர் வெளியிட்டுள்ள டுவிட்டர் பதிவில், நாக்பூர்-பிலாஸ்பூர் இடையேயான வந்தே பாரத் விரைவு ரயில் சேவையைக் கொடியசைத்துத் துவக்கிவைக்கப்பட்டது. இதன் மூலம் ரயில்வே இணைப்பு கணிசமாக அதிகரிக்கும் எனக் குறிப்பிட்டுள்ளார். இந்த நிகழ்ச்சியில் பிரதமருடன், மகாராஷ்டிர முதலமைச்சர் திரு. ஏக்நாத் ஷிண்டே, அம்மாநில ஆளுநர் திரு. பகத்சிங் கோஷ்யாரி, துணை முதலமைச்சர் திரு. தேவேந்திர பட்னவிஸ், மத்திய சாலை மற்றும் நெடுஞ்சாலைத் துறை அமைச்சர் திரு. நிதின் கட்கரி ஆகியோரும் கலந்துகொண்டனர். பின்னணி: வந்தே பாரத் ரயில் அறிமுகப்படுத்தப்பட்டிருப்பதன் மூலம், அந்தப் பிராந்தியத்தின் சுற்றுலா மேம்படுவதுடன், பயணிகளுக்கு வேகமான மற்றும் சொகுசான ரயில்வேப் பயணத்திற்கும் உதவும். இந்த ரயிலின் மூலம் நாக்பூர்-பிலாஸ்பூர் இடையேயான தூரத்தை 5 மணி 30 நிமிடங்களில் கடக்க முடியும். இது நாட்டில் அறிமுகப்படுத்தப்பட்ட 6 –வது வந்தே பாரத் ரயில் ஆகும். இந்த ரயில், இதற்கு முன்பு அறிமுகப்படுத்தப்பட்ட ரயில்களை விட, அதி நவீன வசதிகளைக் கொண்டிருப்பதுடன், பயண தூரத்தை அதிவேகமாகக் கடக்கும் திறன் படைத்தது. குறைந்த பட்சம் மணிக்கு 100 கிலோ மீட்டர் முதல் , அதிகபட்சமாக மணிக்கு 180 கிலோ மீட்டர் வரை இந்த ரயில் வேகமாகச் செல்லும். முந்தைய ரயில்களைவிடக் குறைந்த, அதாவது 392 கிலோ எடை கொண்டது, இந்த மேம்படுத்தப்பட்ட ரயில். சுற்றுச்சூழலுக்கு உகந்த வகையில், 15 சதவீதம் மின்சாரச் சேமிப்பு அம்சங்களை உள்ளடக்கியது. எக்ஸிக்யூடிவ் கிளாஸ் பயணிகளுக்கு ஒரு பக்க சாய்வு இருக்கை வசதி, இந்த ரயிலில் அனைத்துபிரிவு பெட்டிகளிலும் வழங்கப்படுகிறது. ஆக மொத்தம் பயணிகளுக்கு விமானத்தில் பயணம் செய்த அனுபவத்தை இந்த ரயில் கொடுக்கும்.
2021 டிஜிபி-க்கள் மாநாட்டில் பிரதமர் பங்கேற்றார்

மாண்புமிகு பிரதமர் லக்னோவில் நவம்பர் 20-21-ல் நடைபெற்ற 56-வது டிஜிபி–க்கள்/ஐஜி–க்கள் மாநாட்டில் கலந்து கொண்டார். இந்த மாநாட்டில், மாநிலங்கள்/யூனியன் பிரதேசங்களைச் சேர்ந்த காவல்துறை தலைமை இயக்குநர்கள்/ காவல்துறை தலைவர்கள் என 62 பேர் பங்கேற்றனர். நாடு முழுவதும் உள்ள நுண்ணறிவுப் பிரிவு அலுவலகங்களைச் சேர்ந்த 400-க்கும் மேற்பட்ட பல்வேறு அதிகாரிகளும் காணொலி மூலம் பங்கேற்றனர். மாநாட்டின் விவாதங்களில் கலந்து கொண்ட பிரதமர் மதிப்புமிக்க ஆலோசனைகளை வழங்கினார். மாநாட்டின் தொடர்ச்சியாக, சிறை சீர்திருத்தங்கள், பயங்கரவாதம், இடதுசாரி தீவிரவாதம், இணையவெளி குற்றங்கள், போதைப்பொருள் கடத்தல், தன்னார்வ அமைப்புகளுக்கு வெளிநாட்டு பணம் வருதல், ட்ரோன் சார்ந்த விஷயங்கள், எல்லைப்புற கிராமங்கள் மேம்பாடு உள்ளிட்ட தேசிய பாதுகாப்பு தொடர்பான முக்கிய அம்சங்கள் குறித்த விவாதங்களை நடத்த டிஜிபிக்களைக் கொண்ட முக்கிய குழுக்கள் அமைக்கப்பட்டன. இன்று பிற்பகலில் மாநாட்டில் நிறைவுரையாற்றிய பிரதமர் காவல்துறை தொடர்புடைய அனைத்து சம்பவங்களைப் பகுப்பாய்வு செய்து, வழக்கு ஆய்வுகளை மேற்கொண்டு, அதை நிறுவனமயமாக்கப்பட்ட மாற்றல் முறையாக உருவாக்க வேண்டும் என வலியுறுத்தினார். நவீன முறையில் நடத்தப்பட்ட மாநாட்டைப் பாராட்டிய அவர், பல்வேறு நிலைகளில் உள்ள அதிகாரிகளிடமிருந்து தகவல்களை அனுமதித்ததற்கு பாராட்டு தெரிவித்தார். நாடு முழுவதும் காவல் படையினருக்கு பயனளிக்கும் விதத்தில், இடைச் செயல்பாட்டு தொழில்நுட்பங்களை உருவாக்க வேண்டும் என அவர் யோசனை தெரிவித்தார். அடிமட்டத் தேவைகளைப்பூர்த்தி செய்யும் வகையில் வருங்கால தொழில்நுட்பங்களைப் பின்பற்ற, மத்திய உள்துறை அமைச்சர் தலைமையில், உயர் அதிகார காவல் தொழில்நுட்ப இயக்கத்தை அமைக்குமாறு அவர் கேட்டுக் கொண்டார். பொது மக்களின் வாழ்க்கையில், தொழில்நுட்பத்தின் முக்கியத்துவத்தை சுட்டிக்காட்டிய பிரதமர், கோவின், ஜிஇஎம், யுபிஐ போன்ற உதாரணங்களைக் குறிப்பிட்டார். குறிப்பாக, கோவிட் தொற்றுக்குப் பின்னர், பொது மக்கள் மீது காவல்துறையின் அணுகுமுறை மாறியிருப்பதை அவர் பாராட்டினார். மக்களின் நலனைக்கருத்தில் கொண்டு, ட்ரோன் தொழில்நுட்பத்தை ஆக்கபூர்வமாகப் பயன்படுத்த வேண்டும் என அவர் வலியுறுத்தினார். 2014-ல் அறிமுகப்படுத்தப்பட்ட ஸ்மார்ட் போலிசிங் குறித்து மறு ஆய்வு மேற்கொள்ள வலியுறுத்திய அவர், காவல் படையில் அதனை தொடர் நிறுவனமயமாக்கல் மாற்றத்துக்கான வரையறையை உருவாக்குமாறு கேட்டுக்கொண்டார். காவல் துறை எதிர்கொள்ளும் வழக்கமான சவால்களை சமாளிக்க, ஹெக்கத்தான் மூலம் தொழில்நுட்ப தீர்வுகளைக்காணும் உயரிய தகுதியுள்ள இளைஞர்களை இதில் ஈடுபடுத்த வேண்டும் என அவர் வலியுறுத்தினார். நுண்ணறிவுப் பிரிவில் சிறப்பாகப் பணியாற்றியவர்களுக்கு குடியரசு தலைவரின் காவல் பதக்கங்களை பிரதமர் வழங்கினார். பிரதமரின் உத்தரவுக்கிணங்க, முதல் முறையாக, பல்வேறு மாநிலங்களைச் சேர்ந்த ஐபிஎஸ் அதிகாரிகள், சமகால பாதுகாப்பு விஷயங்கள் பற்றிய கட்டுரைகளைச் சமர்ப்பித்தனர். இவை மாநாட்டுக்கு மேலும் மதிப்பைக் கூட்டின. முன்னதாக, மத்திய உள்துறை அமைச்சர், நவம்பர் 19-ந்தேதி மாநாட்டைத் தொடங்கி வைத்தார். நாட்டின் மிகச்சிறந்த மூன்று காவல் நிலையங்களுக்கு விருதுகளை அவர் வழங்கினார். அனைத்து விவாதங்களிலும் பங்கேற்ற உள்துறை அமைச்சர், தமது மதிப்புமிக்க யோசனைகளைகளையும், வழிகாட்டுதல்களையும் வழங்கினார்.
உலகப் பொருளாதார அமைப்பின் டாவோஸ் நிகழ்வில் ‘உலக நிலை’ குறித்த சிறப்புரையை ஜனவரி 17 அன்று பிரதமர் வழங்கவிருக்கிறார்

உலகப் பொருளாதார அமைப்பின் டாவோஸ் நிகழ்வில் 'உலக நிலை' குறித்த சிறப்புரையை ஜனவரி 17, 2022 அன்று இந்திய நேரப்படி இரவு 8.30 மணிக்கு பிரதமர் திரு நரேந்திர மோடி காணொலி வாயிலாக வழங்கவிருக்கிறார். காணொலி மூலம் நடக்கவிருக்கும் இந்த நிகழ்ச்சி 2022 ஜனவரி 17 முதல் 21 வரை நடைபெறும். ஜப்பான் பிரதமர் கிஷிடா ஃபுமியோ, ஐரோப்பிய ஆணையத்தின் தலைவர் உர்சுவா ஓன் டேர் லயன், ஆஸ்திரேலிய பிரதமர் ஸ்காட் மோரிசன், இந்தோனேசிய அதிபர் ஜோகோ விடோடோ, இஸ்ரேல் பிரதமர் நஃப்தாலி பென்னட், சீன மக்கள் குடியரசின் அதிபர் ஜி ஜின்பிங் உள்ளிட்ட பல்வேறு நாடுகளின் தலைவர்கள் இதில் உரையாற்ற உள்ளார்கள். மூத்த தொழில் துறை தலைவர்கள், சர்வதேச அமைப்புகள் மற்றும் சமுதாய சங்கங்களை சேர்ந்தவர்களும் பங்கேற்க உள்ள இந்த நிகழ்ச்சியில் உலகம் இன்றைக்கு எதிர்கொள்ளும் முக்கிய சவால்கள் குறித்து அவர்கள் விவாதித்து அவற்றை எவ்வாறு எதிர்கொள்வது என்பது குறித்து ஆலோசிக்க உள்ளனர்.
லாபத்தைப் பங்கிட்டுக் கொள்வதற்கான ஒப்பந்த முறையின் கீழ் எண்ணெய் மற்றும் இயற்கை எரிவாயுக் கழகம் மற்றும் இந்திய எண்ணெய்க் கழகம் ஆகியவற்றுக்குச் சொந்தமான, இதுவரை பணமாக்கப்படாத 60 எண்ணெய் இருப்புக் கண்டுபிடிப்புகளை கண்டுபிடிக்கப்பட்ட சிறு பகுதிகளுக்கான ஒப்பந்தம் கோரும் 11வது சுற்றில் முன்வைப்பதற்கு மத்திய அமைச்சரவை ஒப்புதல் வழங்கியது

பிரதமர் திரு. நரேந்திர மோடி அவர்களின் தலைமையில் கூடிய மத்திய அமைச்சரவை கூட்டம் கண்டுபிடிக்கப்பட்ட சிறு பகுதிகளுக்கான ஒப்பந்தம் கோரும் 11வது சுற்றின் கீழ் எண்ணெய் மற்றும் இயற்கை எரிவாயுக் கழகம் மற்றும் இந்திய எண்ணெய்க் கழகம் ஆகியவற்றுக்குச் சொந்தமான, இதுவரை பணமாக்கப்படாத 60 எண்ணெய் இருப்புக் கண்டுபிடிப்புகளை ஏலத்தில் முன்வைப்பதற்காக 14.10.2015 அன்று அறிவிக்கை செய்யப்பட்ட கண்டுபிடிக்கப்பட்ட சிறு பகுதிகளுக்கான கொள்கையை மேலும் நீட்டிப்பதற்கான தனது ஒப்புதலை வழங்கியது. கண்டுபிடிக்கப்பட்ட இந்தப் பகுதிகளில் 22 இடங்கள் எண்ணெய் மற்றும் இயற்கை எரிவாயுக் கழகத்திற்கும், 5 இடங்கள் இந்திய எண்ணெய்க் கழகத்திற்கும் சொந்தமானவை. 12 இடங்கள் புதிய கண்டுபிடிப்பு மற்றும் உரிமம் வழங்குவதற்கான கொள்கையின் கீழுள்ள பகுதிகளில் 21 இடங்கள் மீண்டும் ஒப்பளிக்கப்பட்ட பகுதிகள் ஆகும். இவைபோக, கண்டுபிடிக்கப்பட்ட சிறு பகுதிகளை ஏலம் விடுவதற்கான முதல் சுற்றில் போதிய முதலீட்டாளர்கள் முன்வராத நிலையில் உரிமம் வழங்கப்பட இயலாதவை ஆகும். விவரங்கள்: இந்தக் கண்டுபிடிப்புகள் 194.65 மில்லியன் டன் எண்ணெய் அல்லது அதற்கு இணையான இயற்கை எரிவாயுவைக் கொண்டவை என மதிப்பிடப்பட்டுள்ளன. நாட்டின் எரிசக்தி பாதுகாப்பினை மேம்படுத்தும் வகையில் எண்ணெய் மற்றும் இயற்கை எரிவாயு உற்பத்தியை அதிகரிக்க இந்த இடங்கள் வளர்த்தெடுக்கப்பட்டு விரைவில பணமாக்கப்படும். இந்தப் பகுதிகளில் செய்யப்படும் முதலீட்டின் மூலம் நேரடியாகவும், மறைமுகமாவும், தூண்டுதலாகவும் 80,000க்கும் மேலான வேலைவாய்ப்புகளை உருவாக்கும் என்றும் மதிப்பிடப்பட்டுள்ளது. எதிர்காலத்தில் இத்தகைய ஏலச்சுற்றுகளை நடத்தும் வகையில் இந்தக் கொள்கை நீட்டிக்கப்பட்டுள்ளது. கண்டுபிடிக்கப்பட்ட சிறிய பகுதிகளுக்கான இரண்டாவது சுற்று ஏலத்திற்கான கோருதல்களை கோரும் அறிவிப்பு மற்றும் இதர ஆவணங்களையும், வருவாயை பகிர்ந்து கொள்வதற்கான முன்மாதிரி ஒப்பந்தம் ஆகியவற்றை (பெட்ரோலியம் மற்றும் இயற்கை எரிவாயுத்துறையின்) செயலாளர், (செலவுத் துறை) செயலாளர் மற்றும் சட்டத் துறை செயலாளர் ஆகியோரை உள்ளடக்கிய செயலாளர்களின் அதிகாரம்பெற்ற குழு இறுதிப்படுத்தும். அதிகாரம் பெற்ற செயலாளர்கள் குழுவின் பரிந்துரைகளின் அடிப்படையில் பெட்ரோலியம் மற்றும் இயற்கை எரிவாயுத் துறை அமைச்சர், நிதியமைச்சர் ஆகியோரால் இந்த ஒப்பந்தங்களை வழங்க அனுமதி அளிக்கப்படும்.
நதிகள் இணைப்புத் திட்டம்  குறித்த செயல்முறை அறிக்கை – மத்திய அமைச்சரவை ஒப்புதல்

நதிகள் இணைப்புத் திட்டம் குறித்து மத்திய நீர் வளம் அமைச்சகம் தயாரித்துள்ள நிலைமை-செயல்முறை அறிக்கைக்கு பிரதமர் திரு. நரேந்திர மோடி தலைமையிலான மத்திய அமைச்சரவைக் குழு ஒப்புதல் அளித்துள்ளது. 2002 ஆம் ஆண்டின் நீதிப்பேராணை விண்ணப்பம் (ரிட் மனு) என் 512 மற்றும் 2002 ஆம் ஆண்டின் நீதிப்பேராணை விண்ணப்பம் என் 668 ஆகியவற்றை கொண்டு உச்ச நீதிமன்றம் 27.02.2012 அன்று வெளியிட்ட தீர்ப்பிற்கு உடன்பட்டு இந்த அறிக்கை தயார் செய்யப்பட்டுள்ளது. தேசிய தொலைநோக்குத் திட்டத்தின் கீழ் செயல்படவிருக்கும் நதிகள் இணைப்புத் திட்டத்தை கண்காணிப்பதற்கு இந்த அறிக்கை உதவியாக அமையும். சிறப்பு குழு தயாரிக்கும் இந்த அறிக்கை ஆண்டிற்கு இரண்டு முறை அமைச்சரவை முன் சமர்பிக்கப்படும். நாட்டின் நன்மைக்காக எடுக்கப்படும் இந்த நதிகள் இணைப்புத் திட்டம் உரிய நேரத்தில் உரிய வேகத்தில் செயல்படுத்தப்படுவதை இந்த அறிக்கை உறுதிசெய்யும்.
திரு. சி. கே. ஜாஃபர் ஷெரீஃப் மறைவுக்கு பிரதமர் இரங்கல்

திரு. சி. கே. ஜாஃபர் ஷெரீஃப் மறைவிற்கு பிரதமர் திரு. நரேந்திர மோடி இரங்கல் தெரிவித்துள்ளார். “திரு. சி. கே. ஜாஃபர் ஷெரீஃப், மறைவெய்திய செய்தி அறிந்து துயருற்றேன். பழம் பெரும் நாடாளுமன்ற வாதியாக அவர், நாடாளுமன்ற நடவடிக்கைகளுக்கு பெருமை சேர்த்துள்ளார். கர்நாடகாவின் விருப்பங்களை தில்லியில் பிரதிபலிக்கும் வலுவான குரலாக அவர் திகழ்ந்தார். அவரது குடும்பத்தினர் மற்றும் ஆதரவாளர்களுக்கு எனது ஆழ்ந்த இரங்கல்” என்று பிரதமர் தெரிவித்துள்ளார்.
தற்சார்பு இந்தியாவுக்கு உள்ளூர் பொருட்கள் வாங்குவதை பிரபலப்படுத்த உதவ வேண்டும் ஆன்மீக தலைவர்களிடம் பிரதமர் வேண்டுகோள்

சுதந்திர போராட்டத்துக்கான அடிப்படையை பக்தி இயக்கம் வழங்கியது போல், இன்று தற்சார்பு இந்தியாவுக்கான அடிப்படையை நமது நாட்டின் முனிவர்கள், மகாத்மாக்கள், மடாதிபதிகள், ஆச்சார்யாக்களால் வழங்கப்பட வேண்டும் என பிரதமர் திரு நரேந்திர மோடி கூறியுள்ளார். ஜெயினாச்சார்யா ஸ்ரீ விஜய் வல்லப் சுரீஷ்வர் ஜி மகராஜின் 151-வது பிறந்த நாளை குறிக்கும் விதமாக 'அமைதிக்கான சிலையை' காணொலி மூலம் பிரதமர் திரு நரேந்திர மோடி இன்று திறந்து வைத்து பேசினார். சுதந்திர போராட்டத்தில் ஏற்பட்டது போல், தற்சார்பு இந்தியா சூழலுக்கும், சமூக–அரசியல் மற்றும் பொருளாதாரத்தில் மத மற்றும் ஆன்மீக அடித்தளம் குறித்து பிரதமர் வலியுறுத்தியது, அவரது பேச்சின் முக்கிய அம்சங்களில் ஒன்றாக இருந்தது. உள்ளூர் பொருட்கள் வாங்குவதற்கு குரல் கொடுப்பதை வலியுறுத்திய பிரதமர் திரு நரேந்திர மோடி, சுதந்திர போராட்டத்தின் அடித்தளத்தை பக்தி இயக்கம் வலுப்படுத்தியது என்றார். நாட்டின் அனைத்து பகுதிகளில் உள்ள மக்களும் சாமியார்கள், மடாதிபதிகள், முனிவர்கள் மற்றம் ஆச்சார்யாக்களால் தூண்டப்பட்டனர் என்பதை நாம் நினைவில் கொள்ள வேண்டும் எனவும், இந்த உணர்வு, சுதந்திர போராட்டத்துக்கு மிகுந்த பலத்தை வழங்கியதாகவும் பிரதமர் திரு நரேந்திர மோடி குறிப்பிட்டார். அதேபோல், தற்சார்பு இந்தியாவையும் பிரபலப்படுத்த வேண்டும் என ஆன்மீக தலைவர்களுக்கு பிரதமர் திரு நரேந்திர மோடி வோண்டுகோள் விடுத்தார். சுதந்திர போராட்டத்தின் அடித்தளம் பக்தி இயக்கத்தால் உருவாக்கப்பட்டது போல், இன்று 21ம் நூற்றாண்டில், தற்சார்பு இந்தியாவின் அடித்தளத்தை சாமியார்களும், மடாதிபதிகளும், ஆச்சார்யாக்களும் உருவாக்க வேண்டும் என்பதை பிரதமர் சுட்டிக் காட்டினார். ஆன்மீக கூட்டங்களில் சீடர்களிடம் உரையாற்றும்போது, உள்ளூர் பொருட்களை வாங்க ஆன்மீக தலைவர்கள் போதிக்க வேண்டும் என அவர் வேண்டுகோள் விடுத்தார். உள்ளூர் பொருட்களை வாங்குவதற்கு குரல் கொடுக்கும் இந்த தகவல், ஆன்மீக தலைவர்களின் ஒப்புதலுடன் வலுப்பெறும் என்றும், சுதந்திர போராட்டத்துக்கு ஊக்கமளித்தது போல், தற்சார்பு இந்தியாவையும், இந்த வேண்டுகோள் ஊக்குவிக்கும் என திரு நரேந்திர மோடி கூறினார்.